Korkeakouluneuvoksen onnittelupuhe

Tapio Varmolalle, Seinäjoki-sali 10.10.2018

Arvoisat juhlavieraat, hyvät naiset ja herrat!

Vietämme tänään Aleksis Kiven päivää, suomalaisen kirjallisuuden päivää. Liput juhlistavat suomalaista kulttuuria ja yhden sen suurimman tienraivaajan muistoa.

Uran aukaisijan työtä mekin olemme täällä tänään juhlistamassa. Pitkä ja menestyksellinen työ on saanut valtiovallalta korkean julkisen tunnustuksen. Tasavallan presidentin myöntämä arvonimi on monarkia-ajan aatelisarvojen korvaajaksi perustettu, tasavaltaan sopiva instituutio. Arvonimeä ei peritä. Se ansaitaan omalla työllä ja talentilla.

Asetuksella vahvistettuun arvonimiluetteloon ei hevin uusia lisätä. Joskus niin kuitenkin tapahtuu. Yhteiskunta muuttuu. Syntyy uusia toimialoja ja tarpeita palkita niitä, jotka ovat olleet uraa aukaisemassa.

Sain itse havaita tässä prosessissa, että muutosvastarinnan murtuminen edellyttää todella painavia perusteluja, lobbausta ja vähän painostustakin. Arvonimi, jota nyt juhlimme, on ensimmäinen tässä maassa. Se antaa sille aivan erityisen merkityksen.

Se sopii myös ensimmäiselle saajalleen. Hän on ladun aukaisija, ei perässähiihtäjä.

. . .

Tapio Varmola, ammattikorkeakoulumme rehtori ja omistajayhtiömme toimitusjohtaja, Hyvä Veli! Pyydän sinua nyt tulemaan lavalle, kehuttavaksi!

Tämä on suuri juhlapäivä Sinulle, mutta myös korkeakoulu- ja tiedeyhteisöllemme, Seinäjoen kaupungille ja Etelä-Pohjanmaan maakunnalle. Samalla se on tunnustus koko ammattikorkeakoululaitokselle. Se sai arvonimesi myötä itselleen omistetun instituution, jolla sen ansioituneimpia voidaan palkita.

Olet uupumaton uranaukaisija, luovien ratkaisujen hakija ja löytäjä. Olet johtanut uutta korkeakoulumuotoa tässä maakunnassa, sen ensimmäisestä alusta tähän päivään saakka. SeAMKista on johdollasi kehittynyt tehokkain esteiden raivaaja Etelä-Pohjanmaan menestymisen tieltä.

Kasvu ja kehitys keskittyvät sinne, missä luodaan korkeaa osaamista ja uutta tietoa, siis ennen muuta yliopistokaupunkeihin. Yliopistoa vaille jääneille on veikkailtu vääjäämätöntä auringonlaskua.

Kaikissa Suomen maakunnissa ei yliopistoa ole ja tuskin tuleekaan. Mutta ei tarvitsekaan. Laadukas ammattikorkeakoulu korvaa puutetta merkittävästi, jos sitä osataan kehittää. Jalat maassa, mutta visiota vaikka avaruuden ikkunasta tsiigaten.

 Oli tälle maakunnalle suuri onni saada kärkeen sinun kaltaisesi mies silloin, kun saksalaisten ja hollantilaisten mallien mukaan luotu uusi korkea-asteen oppilaitosmuoto Suomeen perustettiin.

. . .

Sinä olit silloin jo valmiiksi Seinäjoella, johtamassa Tampereen yliopiston täydennyskoulutusyksikköä. Olit saanut kokemusta korkeakoulun hallinnosta Joensuun yliopistoa palvellessasi. Nyt oli tarpeen kaikki, sekä teoreettinen että käytännön tietosi. Kun Seinäjoki sai ensimmäisten joukossa väliaikaisen aloitusluvan 1992, sinut nimitettiin rehtoriksi. Kolmen vuoden kuluttua jatkoit vakinaisen toimiluvan saaneen SeAMKin johtavana rehtorina.

Oli kehitettävä vanhoista, arvovaltaisista ja myös itsetietoisista opistoista uusi korkeakoulu. Siihen kohdistui paitsi toiveita, myös epäilyjä, todellisia ja tietoisesti liioiteltuja. Yliopistomaailma katseli uutta luomusta skeptisesti. Usein kuultiin, oliko kysymys muusta kuin nimikilpien vaihtamisista opistojen ovilla. Monet epäilivät, osaisivatko teoriaherrojen kouluttamat, AMK-kirjaimin varustetut insinöörit, sairaanhoitajat tai agrologit oikeasti tehdä töitä. Ihan aina epäilykset eivät olleet ihan aiheettomiakaan. Tarvittiin paitsi valistusta ulospäin myös korjausliikkeitä omassa tekemisessä.

Tarvittiin myös kärsivällisyyttä, kun rakennettiin yhteistä kulttuuria ja kohotettiin osaamisen tasoa. Opettajista se alkoi. Itse näytit esimerkkiä väittelemällä tohtoriksi. Esimerkki tehosi, SeAMKin opettajien koulutustaso kohosi nopeasti. Se näkyi opiskelijoiden tuloksissa. Aikanaan se myönnettiin työelämässäkin. Ei se ollut helppoa.

Vaikeimpia olivat päätökset, joilla fyysisesti koottiin yksikköjä Kampukselle. Eivät sinusta kaikki tykänneet. Vihapuheitakin viljeltiin, sekä julkisesti että salaa. Mutta miehen piti tehdä se, mikä miehen pitää tehdä. Et epäröinyt mennä epämukavuusalueelle.

Nyt Kampuksemme alkaa olla hienosäätöä vaille valmis – tietysti siihen saakka, kun ilmaantuu uusia tarpeita. Tämä kampus on ollut valtavan suuri yhteinen ponnistus, Seinäjoen ja maakunnan. Se on ollut välttämätön maakunnan tuloksen tekijänä ja aluetulon kasvattajana. Sinä olet kulkenut niissä ponnistuksissa milloin vetovastuussa, milloin asiantuntevana tiimin jäsenenä.

Hyvä Tapio!

Ansioluettelo, jolla arvonimeä perusteltiin, on niin pitkä, että joudun sitä nyt ankarasti lyhentämään. Jos olisit syntyperäinen eteläpohjalainen, kohta olisi oivallinen paikka aloittaa vastauspuhe klassisella tavalla: ”totta joka sana, mutta ei siällä ollu läheskään kaikki, mihinä mää olen ollut mukana”. Kun olet syntyisin tyyneltä Uudeltamaalta, tämä lyhennelmäkin riittänee.

Kouluvuotesi osuivat murroksen aikaan. Peruskoulu oli uusi, ja lukiossa uusi ja vanha ottivat railakkaasti yhteen. Lukiovuotesi alkoivat kuuluisaa ”hullua vuotta” 1968 seuranneena vuotena ja päättyivät valkolakkiin 1972.

Olit mukana muutoksissa myös nuorena tekijänä, Teiniliiton aktiivina. Oli luonnollista, että yliopisto-opintosikin suuntautuivat koulu-uralle. Jyväskylän yliopistossa suoritit luokanopettajan tutkinnon. Siitä jatkoit kasvatustieteen maisteriksi. Kokemusta ja tutkimustietoa saatoit soveltaa käytäntöön jo opiskeluaikana valtakunnallisessa työryhmässä, joka päätti korottaa luokanopettajien koulutuksen maisteritasolle. Sitä on pidetty tärkeimpänä selityksenä suomalaisten PISA-tutkimuksissa saavuttamille tuloksille.

Jatko-opinnot Joensuussa johtivat lisensiaatin tutkintoon, ja 1996 väittelit Tampereen yliopistossa kasvatustieteen tohtoriksi aiheesta ”Markkinasuuntautuneen koulutuksen aikakauteen?”.

Väitöskirjan otsikko oli varustettu kysymysmerkillä. Se viittaa siihen, että tiedostit markkinoiden sekä mahdollisuudet että vaarat koulutukselle. Se onkin kysymys, jota jatkuvasti joudut miettimään koulutuksen sisällöstä vastaavana rehtorina, mutta myös taloudesta huolta kantavana toimitusjohtajana.

Siinä on kova kaksoisvastuu. Ohjaat suurta asiantuntijaorganisaatiota, jotta koulutussisältö vastaisi slogaanimme lupausta: olla opiskelijalle paras ammattikorkeakoulu. Kannat päävastuun siitä, että opetus on ajan tasalla, samalla kun tehdään tutkimusta ja innovoidaan markkinaehtoisten yritysten tarpeisiin vastaten. Slogaanimme sana ”yrittäjähenkinen” ei ole tyhjä sana.

Ja koko ajan kannat toimitusjohtajana huolta siitä, että yhtiön tulos pysyy kelvollisena ja taseet terveinä. Hallitus on voinut tässä suhteessa aina sinuun luottaa, niin entiset kuin nykyinenkin.

Tiedämme senkin, millaista arvostusta nautit opetus- ja kulttuurialan korkeiden virkamiesten, mutta myös kollegojen keskuudessa. – Koska täällä puhuu vielä ammattikorkeakoulujen rehtorien neuvoston varapuheenjohtaja, tohtori Halttunen, kollegasi naapurimaakunnasta, Keski-Suomesta, sivuutan urasi tämän puolen vähällä.

Sen kuitenkin sanon, että panoksesi siinä on ollut ratkaisevaa laatua. Asiantuntemustasi on hyödynnetty valtakunnallisella tasolla vaativissa tehtävissä. Maakunnan kehittämisorganisaatioissa olet ollut itseoikeutettu jäsen, kaupungin teknologiakeskus Framin ja elinkeinoyhtiö Into Oy:n hallituksessa, kauppakamarissa kuten myös Korkeakoulusäätiössä. Tiedetään, että ymmärrät paitsi akateemisen tutkimuksen myös rahan päälle.

Kielitaitoisena ja esiintymiskykyisenä olet haluttu kumppani, kun kaupungin tai suurten yritystemme delegaatiot suuntaavat ulkomaisiin kohteisiin suhteita solmimaan ja kauppaa käymään. Sinua tunnetaan maailmalla tällä alalla - olkoon esimerkkeinä unkarilaisen ystävyyskaupunkimme Sopronin yliopiston kunniatohtorin arvo tai matkasi Fulbright-stipendiaattina havaintoja hakemaan Atlantin takaa. Rehtorin kontaktien laajuus takaa, että myös SeAMKin slogaanin sana ”kansainvälinen” tarkoittaa totta.

Hyvät kuulijat!

Lopuksi palaan päivän teemaan: Aleksis Kiveen.

Seitsemän veljeksen viimeisessä luvussa kerrotaan, mitä Impivaaran korpeen viranomaisten rangaistusta pakenevista villeistä veljistä tuli sen jälkeen, kun he olivat tehneet sovinnon yhteiskunnan kanssa. Lukemaan oppi jokainen, rippikoulu läpäistiin ja emäntä voitiin ottaa. Silläpä suomalainen talonpoika pärjäsikin siinä staattisessa maailmassa, ellei muutosta kaivannut.

Kuudelle riitti se. Seitsemäs mietti korkeampia visioita, ajatellen myös seuraavaa polvea. Eero oli päättänyt pojastaan kouluttaa ”tiedon ja taidon miehen” – jos ammattikorkeakouluja olisi tuolloin ollut, sinne varmaankin olisi poikansa laittanut.

Eerosta mainitaan, että hänelle singahteli sanomalehti kerran viikossa. Sitä hän pyhäisin tutkiskeli ja kirjoituksillaan avusti. ”Ja mieliisti otti aina toimitus vastaan hänen lähetyskappaleitansa, joiden sisältö oli ytimellistä vallan, esitystapa nasevaa ja selvää, useinpa nerokastakin”.

Tuon ominaisuuden sain sinustakin havaita maakuntalehden päätoimittaja-aikoinani. Ahkerasti otit kantaa ja levitit tietoa omalta alaltasi täällä omalla reviirilläsi. Osallistuminen julkiseen keskusteluun niin maakunnan kuin valtakunnankin medioissa on arvokas osa työtäsi.

Elämäsi, niin työntäyteistä kun se on ollutkin, ei ole pelkkää ammattiasiaa. Olet laaja-alainen kulttuurin kuluttaja ja tekijäkin, kuuluvimmin mieskuoro Jussien ykköstenorina. Eikä sovi unohtaa ruumiinkulttuuriakaan, todistaa Kuortaneen urheiluopistosäätiö.

Niin.

Palasin tässä lopussa Aleksis Kiveen myös siksi, että ammattikorkeakoulumme henkilökunta, alaisesi ja työtoverisi, ovat omana onnittelunaan arvostamalleen, mutta myös pidetylle esimiehelleen halunneet nimetä oman salin tässä uusitussa Kampustalossa. Se on uuden rakennuksen näyttävin tila. Alatasanteen oppimiskeskuksen nimi on nyt Tapio-sali.

Kun kuulin ideasta, kysyin, eikö juhlavampi olisi Varmola-sali. Ehkä, mutta etunimi kuvaa kyllä paremmin sinun ja väkesi suhdetta. Onhan se hienoa, että päivänä, joka varmasti kuuluu elämäsi mieleenpainuvimpiin, saat pysyvän lahjan todistamaan johtamassasi yhteisössä vallitsevasta toverillisesta ilmapiiristä.

Salin lasinen seinä avaa avaran näkymän joelle ja sen taakse. Kampuksemme länsirannan puoleinen osa on rakentunut aikana, jolloin olet itse ollut hankkeissa vahvasti mukana. Nyt viimeksi vedit itärannan suurta projektia, kun rakensimme yli 10 miljoonalla eurolla tätä taloa ajan vaatimalle tasolle.

Näkyy Tapio-salin lasituksessa muutama koivukin. En tiedä, millainen metsän poika olet ja kuinka Tapiolan vainiolla viihdyt, mutta onpahan muistutuksena kansamme henkisestä ja aineellisesta kulttuurista, jota niin kauan ja menestyksellisesti olet paikallasi palvellut.

Hyvät naiset ja herrat!

Pyydän nyt niiden tahojen edustajia, jotka osallistuivat arvonimen hakemiseen, saapumaan tänne suorittaaksemme varsinaisen aktin.

Luen tasavallan presidentin avoimen kirjeen. Se kuuluu näin:

Pyydän samalla ensimmäiseksi esittää Seinäjoen ammattikorkeakoulun hallituksen sekä henkilökohtaisen onnitteluni Suomen, maailman ja luultavasti avaruudenkin ensimmäiselle ja ainoalle korkeakouluneuvokselle.

Onnittelut kuuluvat myös puolisolle, uudelle neuvoksettarelle. Ymmärrät varmaan neuvomattakin entistäkin korkeammalle arvostaa Tapiota.